נישואין וגירושין

חוק שיפוט בתי דין רבניים (נישואין וגירושין), תשי"ג-1953

רבדים בחקיקה

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | שיפוט בעניני נישואין וגירושין | סעיף 1  |
| 2 | [Go](#Seif1) | עריכת נישואין וגירושין | סעיף 2  |
| 2 | [Go](#Seif2) | שיפוט אגב גירושין | סעיף 3  |
| 2 | [Go](#Seif3) | שיפוט בעניני מזונות | סעיף 4  |
| 2 | [Go](#Seif11) | סמכות מבחינה בין לאומית בתביעה לגירושין | סעיף 4א  |
| 3 | [Go](#Seif12) | סדרי דין בענין נתבע שהוא תושב חוץ | סעיף 4ב  |
| 3 | [Go](#Seif13) | חוות דעת הלכתיות בענין גט פיטורין או היתר נישואין במדינת חוץ | סעיף 4ג  |
| 3 | [Go](#Seif4) | שיפוט בעניני חליצה | סעיף 5  |
| 3 | [Go](#Seif5) | כפיה למתן גט ולקבלתו | סעיף 6  |
| 3 | [Go](#Seif6) | כפיה למתן חליצה | סעיף 7  |
| 3 | [Go](#Seif7) | סופיות של פסק דין | סעיף 8  |
| 3 | [Go](#Seif8) | שיפוט על פי הסכמה | סעיף 9  |
| 4 | [Go](#Seif9) | תקפם של פסקי דין | סעיף 10  |
| 4 | [Go](#Seif10) | ביצוע ותקנות | סעיף 11  |

נישואין וגירושין

חוק שיפוט בתי דין רבניים (נישואין וגירושין), תשי"ג-1953[[1]](#footnote-1)\*

1. עניני נישואין וגירושין של יהודים בישראל אזרחי המדינה או תושביה יהיו בשיפוטם היחודי של בתי דין רבניים.

שיפוט בעניני

נישואין וגירושין

2. נישואין וגירושין של יהודים ייערכו בישראל על פי דין תורה.

עריכת נישואין וגירושין

3. הוגשה לבית דין רבני תביעת גירושין בין יהודים, אם על ידי האשה ואם על ידי האיש, יהא לבית דין רבני שיפוט יחודי בכל ענין הכרוך בתביעת הגירושין, לרבות מזונות לאשה ולילדי הזוג.

שיפוט אגב גירושין

4. הגישה אשה יהודיה לבית דין רבני תביעת מזונות, שלא אגב גירושין, נגד אישה היהודי או נגד עזבונו, לא תישמע טענת הנתבע שאין לבית דין רבני שיפוט בענין.

שיפוט בעניני מזונות

4א. (א) בלי לגרוע מסמכויות השיפוט לפי סעיף 1, לבית דין רבני יהיה שיפוט ייחודי בתביעה לגירושין בין בני זוג יהודים שנישאו על פי דין תורה, בהתקיים אחת מהזיקות האלה:

סמכות מבחינה בין-לאומית בתביעה לגירושין

(תיקון מס' 3) תשס"ה-2005

(1) מקום מושבו של הנתבע בישראל;

(2) שני בני הזוג הם אזרחים ישראלים;

(3) מקום מושבו של התובע בישראל, ובלבד שהתגורר בה במשך שנה לפחות בסמוך להגשת התביעה;

(4) מקום מושבו של התובע בישראל, ובלבד שמקום מושבם המשותף האחרון של בני הזוג היה בישראל;

(5) התובע הוא אזרח ישראלי ומקום מושבו בישראל;

(6) התובע הוא אזרח ישראלי והתגורר בה במשך שנה במהלך השנתיים שקדמו למועד הגשת התביעה.

 (ב) הוגשה לבית דין רבני תביעה לפי סעיף קטן (א) –

(1) לא יהיה בכך כדי למנוע מבית משפט מוסמך במדינת חוץ לדון בתביעה לגירושין אזרחיים בין בני הזוג;

(2) הוגשה תביעה לגירושין אזרחיים בין בני הזוג לבית משפט מוסמך במדינת חוץ בטרם ניתן גט פיטורין, לא יהיה בית הדין הרבני מוסמך לדון ולהכריע בגירושין האזרחיים.

 (ג) היו בני זוג יהודים שנישאו על פי דין תורה, גרושים לפי דין של מדינת חוץ, יהיה בית הדין מוסמך לדון בתביעה לגירושין כדין תורה או בתביעה להסרת מניעה להינשא כדין תורה, אף אם התובע בלבד הוא אזרח ישראלי.

 (ד) לבית דין רבני יהיה שיפוט ייחודי בתביעה לגירושין בין בני זוג יהודים שנישאו על פי דין תורה אם התובע הוא אזרח ישראלי הנמצא בישראל במועד הגשת התביעה, ובמועד זה במקום מושבם האחרון של בני הזוג, לא ניתן לערוך גירושין על פי כל דין.

 (ה) אין בהוראות סעיף זה כדי להקנות לבית הדין הרבני סמכות שיפוט בענינים הכרוכים בגירושין.

 (ו) לענין סעיף זה, "מקום מושב", של אדם – המקום שבו נמצא מרכז חייו או מקום מגוריו הרגיל.

מיום 10.8.2005

**תיקון מס' 3**

[ס"ח תשס"ה מס' 2025](http://www.nevo.co.il/Law_word/law14/LAW-2025.pdf) מיום 10.8.2005 עמ' 945 ([ה"ח 12](http://www.nevo.co.il/Law_word/law15/MEMSHALA-12.pdf))

**הוספת סעיף 4א**

4ב. הוגשה לבית דין רבני תביעה לפי סעיף 4א כנגד נתבע שמקום מושבו אינו בישראל, וקבע בית הדין כי התקיימו תנאי הסמכות שלפי אותו סעיף, יחולו הוראות אלה:

סדרי דין בענין נתבע שהוא תושב חוץ

(תיקון מס' 3) תשס"ה-2005

(1) בית הדין יהיה רשאי לפסוק בתביעה רק לאחר שכתב התביעה הומצא לנתבע בצירוף הזמנה והעתק מאושר של ההחלטה בענין סמכותו של בית הדין;

(2) פסק בית הדין בתביעה לטובת התובע בהעדר התייצבות מטעם הנתבע, רשאי הנתבע להגיש לבית הדין בקשה לעיון חוזר בתביעה בתוך מועד שייקבע בתקנות;

(3) נתן בית הדין פסק דין של גירושין כנגד הנתבע והנתבע לא קיים את פסק הדין, יהיו לבית הדין הסמכויות הנתונות לו על פי כל דין לשם קיום פסק הדין, ובלבד שאם פסק הדין ניתן בהעדר התייצבות מטעם הנתבע, לא יינקטו אמצעים לפי חוק בתי דין רבניים (קיום פסקי דין של גירושין), התשנ"ה-1995 (בפסקה זו – החוק), אלא לאחר שהתובע המציא לנתבע עותק מאושר של פסק הדין, הודעה על כך שהנתבע רשאי להגיש בקשה לעיון חוזר בתביעת הגירושין והתראה על נקיטת אמצעים לפי החוק, בנוסח שנקבע בתקנות;

(4) המצאת מסמך אל מחוץ לישראל לפי סעיף זה תיעשה בצירוף תרגום של המסמך לשפה רשמית במקום מושבו של הנתבע, כשהוא מאושר על ידי נוטריון.

מיום 10.8.2005

**תיקון מס' 3**

[ס"ח תשס"ה מס' 2025](http://www.nevo.co.il/Law_word/law14/LAW-2025.pdf) מיום 10.8.2005 עמ' 946 ([ה"ח 12](http://www.nevo.co.il/Law_word/law15/MEMSHALA-12.pdf))

**הוספת סעיף 4ב**

4ג. בלי לגרוע מהוראות סעיף 9, התקבלה בבית דין רבני פניה לקבל חוות דעת הלכתית בענין הסדרת גט פיטורין בין בני זוג יהודים הנשואים כדין תורה שאינם נתונים לשיפוטו היחודי של בית הדין, או בענין היתר נישואין, רשאי נשיא בית הדין הרבני הגדול למנות הרכב של דיין אחד או יותר לשם מתן חוות הדעת.

חוות דעת הלכתיות בענין גט פיטורין או היתר נישואין במדינת חוץ

(תיקון מס' 3) תשס"ה-2005

מיום 10.8.2005

**תיקון מס' 3**

[ס"ח תשס"ה מס' 2025](http://www.nevo.co.il/Law_word/law14/LAW-2025.pdf) מיום 10.8.2005 עמ' 946 ([ה"ח 12](http://www.nevo.co.il/Law_word/law15/MEMSHALA-12.pdf))

**הוספת סעיף 4ג**

5. תבעה אשה מיבמה בבית דין רבני מתן חליצה, יהא לבית הדין הרבני שיפוט יחודי בענין התביעה, לרבות מזונות לאשה עד יום מתן החליצה.

שיפוט בעניני חליצה

6. ציווה בית דין רבני בפסק- דין סופי לכפות איש לתת גט פיטורין לאשתו או לכפות אשה לקבל גט פיטורין מאישה, רשאי בית משפט מחוזי, כתום ששים ימים מיום מתן הצו, לפי בקשת היועץ המשפטי לממשלה, לכפות במאסר לציית לצו.

כפיה למתן גט ולקבלתו

(תיקון מס' 1)

תשנ"ה-1995

מיום 2.3.1995

**תיקון מס' 1**

[ס"ח תשנ"ה מס' 1507](http://www.nevo.co.il/Law_word/law14/LAW-1507.pdf) מיום 2.3.1995 עמ' 140 ([ה"ח 2281](http://www.nevo.co.il/Law_word/law17/PROP-2281.pdf), [ה"ח 2322](http://www.nevo.co.il/Law_word/law17/PROP-2322.pdf))

6. ציווה בית דין רבני בפסק-דין סופי לכפות איש לתת גט פיטורין לאשתו או לכפות אשה לקבל גט פיטורין מאישה, רשאי בית משפט מחוזי, כתום ~~ששה חודשים~~ ששים ימים מיום מתן הצו, לפי בקשת היועץ המשפטי לממשלה, לכפות במאסר לציית לצו.

7. ציווה בית דין רבני בפסק דין סופי לכפות איש לתת חליצה לאלמנת אחיו, רשאי בית משפט מחוזי, כתום שלושה חדשים מיום מתן הצו, לפי בקשת היועץ המשפטי לממשלה, לכפות במאסר לציית לצו.

כפיה למתן חליצה

8. לצורך הסעיפים 6 ו-7 יראו פסק דין כסופי כשאין עוד ערעור עליו.

סופיות של פסק דין

9. בעניני המעמד האישי של יהודים כמפורט בסעיף 51 ל"דבר המלך במועצתו על ארץ-ישראל 1922-1947" או בפקודת הירושה, אשר בהם אין לבית דין רבני שיפוט יחודי לפי חוק זה, יהא לבית דין רבני שיפוט לאחר שכל הצדדים הנוגעים בדבר הביעו הסכמתם לכך.

שיפוט על פי הסכמה

10. פסק דין שניתן, אחרי הקמת המדינה ולפני תחילת תקפו של חוק זה, על ידי בית דין רבני לאחר דיון במעמד בעלי הדין, ושהיה ניתן כדין אילו אותה שעה היה חוק זה בתוקף, רואים אותו כאילו ניתן כדין.

תקפם של פסקי דין

11. שר המשפטים ממונה על ביצוע חוק זה והוא רשאי, בהסכמת נשיא בית הדין הרבני הגדול ובאישור ועדת החוקה חוק ומשפט של הכנסת, להתקין תקנות לביצועו.

ביצוע ותקנות

(תיקון מס' 2) תשס"ד-2004

מיום 9.2.2004

**תיקון מס' 2**

[ס"ח תשס"ד מס' 1925](http://www.nevo.co.il/Law_word/law14/LAW-1925.pdf) מיום 9.2.2004 עמ' 298 ([ה"ח 71](http://www.nevo.co.il/Law_word/law15/MEMSHALA-71.pdf))

**החלפת סעיף 11**

הנוסח הקודם:

~~11. שר הדתות ממונה על ביצוע חוק זה.~~

 משה שרת משה שפירא

 שר החוץ שר הדתות

 ממלא מקום ראש הממשלה

 יצחק בן- צבי

 נשיא המדינה

1. \* פורסם [ס"ח תשי"ג מס' 134](http://www.nevo.co.il/Law_word/law14/LAW-0134.pdf) מיום 4.9.1953 עמ' 165 ([ה"ח תשי"ג מס' 163](http://www.nevo.co.il/Law_word/law17/PROP-0163.pdf) עמ' 186).

תוקן [ס"ח תשנ"ה מס' 1507](http://www.nevo.co.il/Law_word/law14/LAW-1507.pdf) מיום 2.3.1995 עמ' 140 ([ה"ח תשנ"ד מס' 2281](http://www.nevo.co.il/Law_word/law17/PROP-2281.pdf) עמ' 495, [ה"ח תשנ"ה מס' 2322](http://www.nevo.co.il/Law_word/law17/PROP-2322.pdf) עמ' 116) – תיקון מס' 1 בסעיף 11 לחוק בתי דין רבניים (קיום פסקי דין של גירושין) (הוראת שעה), תשנ"ה-1995.

[ס"ח תשס"ד מס' 1925](http://www.nevo.co.il/Law_word/law14/LAW-1925.pdf) מיום 9.2.2004 עמ' 298 ([ה"ח הממשלה תשס"ד מס' 71](http://www.nevo.co.il/Law_word/law15/MEMSHALA-71.pdf) עמ' 262) – תיקון מס' 2 בסעיף 17 לחוק הדיינים (תיקון מס' 20), תשס"ד-2004.

[ס"ח תשס"ה מס' 2025](http://www.nevo.co.il/Law_word/law14/LAW-2025.pdf) מיום 10.8.2005 עמ' 945 (ה["ח הממשלה תשס"ג מס' 12](http://www.nevo.co.il/Law_word/law15/HATZAOT-LAW-MEMSHALA-12.pdf) עמ' 162) – תיקון מס' 3 בסעיף 2 לחוק שיפוט בעניני התרת נישואין (מקרים מיוחדים וסמכות בין-לאומית) (תיקוני חקיקה), תשס"ה-2005. [↑](#footnote-ref-1)